สิงคโปร์หาเหตุกองทองเพี้ยน
ก.ล.ต.สิงคโปร์ตรวจสอบราคากองทุนอีทีเอฟทองคำสิงคโปร์ผิดปกติ “นักลงทุนไทย” ไม่ตื่นขายหน่วย
9 ก.พ. 2555

ก.ล.ต.สิงคโปร์ตรวจสอบราคากองทุนอีทีเอฟทองคำสิงคโปร์ผิดปกติ “นักลงทุนไทย” ไม่ตื่นขายหน่วย
นายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) กรุงศรี กล่าวว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประเทศสิงคโปร์ อยู่ระหว่างตรวจสอบสาเหตุความผิดปกติของราคาปิดของกองทุน SPDR Gold Trust ที่จดทะเบียนซื้อขายในตลาดสิงคโปร์ในช่วงวันที่ 30 ธ.ค. 2554 ซึ่งปิดสูงกว่าราคาทองคำในวันดังกล่าว




“ส่วนตัวเชื่อว่าความผิดปกติไม่น่าจะเกิดจากการทำราคาปิด แต่อาจจะเกิดจากในช่วงท้ายของการซื้อขายก่อนตลาดหลักทรัพย์สิงคโปร์จะปิดทำการ ซึ่งจะจับคู่คำสั่งซื้อและคำสั่งขายและกำหนดเป็นราคาปิดของอีทีเอฟนั้น ผู้ดูแลสภาพคล่องไม่ได้เข้าไปทำให้เกิดสมดุล” นายประภาส กล่าว
สำหรับการหารือถึงมาตรการป้องกันการเกิดความผิดปกติดังกล่าวจะต้องดำเนินการทั้งสองฝั่ง คือ ก.ล.ต.ของสิงคโปร์และกองทุนในประเทศไทย โดยหลังจากสมาชิกสมาคมบริษัทจัดการลงทุนหารือกันแล้วพบว่ามีข้อเสนอหลายอย่าง ซึ่งยังไม่มีข้อสรุป
นายประภาส กล่าวว่า ปกติมูลค่าหน่วยลงทุน (เอ็นเอวี) ของอีทีเอฟกับหลักทรัพย์อ้างอิง เช่น เอ็นเอวีของอีทีเอฟทองคำกับราคาทองคำจะมีความเบี่ยงเบนจากกันอยู่แล้ว เพียงแต่ความเบี่ยงเบนอาจไม่มาก ส่วน บลจ.หลายแห่งเลือกลงทุนตลาดสิงคโปร์ เนื่องจากมีช่วงเวลาซื้อขายใกล้เคียงกับไทยทำให้การซื้อขายหน่วยลงทุนทำได้รวดเร็วกว่า
อย่างไรก็ตาม หลังจากศศินทร์ออกมาแนะนำให้นักลงทุนเลี่ยงลงทุนกองทุนทองคำในตลาดสิงคโปร์เหตุการณ์ยังปกติ โดย บลจ.กรุงไทย และ บลจ.ทหารไทย ระบุว่า นักลงทุนไม่ได้ตื่นข่าวจนขายหน่วยออก
ด้านนายอำพล โพธิ์โลหะกุล ประธานกรรมการบริหาร บลจ.กสิกรไทย กล่าวว่า ช่วงนี้ราคาทองปรับตัวขึ้น มีนักลงทุนทยอยขายทำกำไรบ้าง แต่เป็นเหตุการณ์ปกติ ไม่เกี่ยวกับข่าวดังกล่าว โดยผลกระทบที่เกิดขึ้นจากกรณีดังกล่าวเฉพาะในวันที่ 30 ธ.ค.ที่ผ่านมาเท่านั้น และคนที่เข้ามาซื้อหน่วยลงทุนมีไม่มาก